Ternong pormal

thumb|Isang Pilipino noong unang bahagi ng ika-20 dantaon na nakaterno
Ang **terno** (tinatawag ding **terno sa paglilibang** [*lounge suit*], **ternong pangnegosyo** [*business suit*], **ternong pangdamit-pormal** [*dress suit*], o **ternong pormal** [*formal suit*]) ay isang hanay ng mga kasuotan na binubuo ng amerikana at pantalon na magkapareho ang tela at karaniwang isinusuot kasama ng may-kwelyong damit-panloob na kamisa o kamisa de baston, kurbata, at sapatos na pormal. Ang ternong may palda ay kahalintulad nito subalit may kaparehong palda na lapis (*pencil skirt*) sa halip na pantalon. Sa kasalukuyan, itinuturing ito bilang pang-semipormal na kasuotan o pangnegosyong kasuotan sa makabagong pamantayan ng kasuotan sa Kanluran; subalit, noong unang likhain ang terno, itinuturing ito na impormal o mas kaswal kung ihahambing sa nakasanayang pamantayan ng pananamit ng mga aristokrata at negosyante.

Ang terno sa paglilibang ay nagmula sa Britanya noong ika-19 na dantaon bilang damit-pampalakasan at damit-pangbayan sa kanayunan ng Britanya, dahilan kung bakit mas kaswal itong tingnan kaysa sa damit-panglungsod noong panahong iyon. Ang pinagmulan ng terno ay mula pa sa maagang makabagong Kanlurang Europa, sa mga pormal na kasuotang pang-hukuman o pang-militar. Pagkaraan nitong palitan ang itim na amerikana na hanggang tuhod (*black frock coat*) sa unang bahagi ng ika-20 dantaon bilang karaniwang kasuotang pang-araw, ang isang mahinahon at iisang kulay na terno ay nakilala bilang terno sa paglilibang.

Iba-iba ang disenyo at pagkakagawa ng mga terno. Nag-iiba ang gupit at tela, maging ito man ay dalawang piraso o tatlong piraso, isang hilera ang butones (*single-breasted)* o doble ang hilera ng butones (*double-breasted*), at may iba’t ibang palamuti o aksesorya. Ang dalawang pirasong terno ay may amerikana at pantalon; ang tatlong pirasong terno ay may dagdag na bestido-panloob na walang manggas (*waistcoat*). Hanggang bago sumiklab ang kilusang pangkontra-kultura noong dekada 1960 sa Kanluran, karaniwan ang pagsusuot ng sumbrero sa labas (at kung minsan pati sa loob) na kaakibat ng lahat ng kasuotang panlalaki. Ang mga di-pormal na terno ay tradisyonal na isinusuot kasama ng sumbrerong *fedora*, *trilby*, o sumbrerong patag (*flat cap*). Kabilang sa iba pang palamuti ang panyo, tirante (*suspender*) o sinturon, relo, at alahas.

Iba pang kilalang uri ng terno ang isinusuot para sa mga pormal na okasyon—ang terno panggabing may *tuxedo* o terno panghapunan (na tinatawag na itim na kurbata o *black tie*) at ang itim na ternong pang-libangan (*stroller*)—na kapwa nagsimula bilang hindi gaanong pormal na alternatibo sa dating pamantayang pormal na kasuotan na kilala bilang puting kurbata (*white tie*), na kinabibilangan ng mga kasuotan tulad ng amerikana pang-seremonya (*dress coat*), at ng damit-pang-umaga na kinabibilangan ng mga kasuotan tulad ng amerikana pang-umaga (*morning coat*) na may pormal na pantalon.

Noong una, ang mga terno ay laging tinatahi ayon sa sukat at napiling tela ng kliyente. Ang mga ito ngayon ay kilala bilang ginawang-ayon sa sukat (*bespoke*) na terno, na iniangkop ayon sa eksaktong sukat, panlasa, at istilong nais ng mamimili. Mula dekada 1960, karamihan sa mga terno ay ginagawa na bilang pangmaramihang handa-na-isuot na kasuotan. Sa kasalukuyan, ang mga terno ay iniaalok sa apat na karaniwang paraan:

* ginawang-ayon sa sukat (*bespoke*) – ang kasuotan ay ganap na nililikha ng mananahi mula sa padron na hinango mula sa mga sukat ng kustomer, para sa pinakamainam na pagkakabagay at malayang pagpili ng tela;
* ginawa ayon sa sukat (*made to measure*) – gumagamit ng paunang padron na binabago upang umangkop sa kustomer, na may limitadong pagpipilian ng disenyo at tela;
* handa-na-isuot (*ready-to-wear*), tinatawag ding *off-the-peg* sa Ingles ng mga Bansa ng Komonwelt o *off-the-rack* sa Ingles ng Amerika – ibinebenta nang yari na, bagama’t maaaring magkaroon ng kaunting pagbabago ng mananahi;
* magkahiwalay ang piraso (*suit separates*) – kung saan ang amerikana at pantalon ay ibinebenta nang hiwalay upang mabawasan ang kailangang baguhin, kabilang ang mga *blazer* na may kakaibang kulay o amerikanang pampalakasan bilang mga opsyon para sa matalinong kaswal *(smart casual*).

## Terminolohiya 
Ang salitang "terno" ay hango mula sa Kastila na nangangahulugan na pares o tambal. Sa artikulong ito, tumutukoy ang "terno" na binubuo ng mga damit na amerikana at pantalon, na sa Ingles ay tinatawag na *suit*. Sa konbersasyonal na Tagalog, kapag ang isang indibiduwal ay sinasabing naka-amerikana, ang ibig sabihin nito ay naka-*suit* siya kahit hindi banggitin na may ternong pormal na pantalon. Bihira lamang sabihin ang isang taong naka-*suit* na naka-amerikana at pantalon.

Sa katunayan, bihira din tukuyin ang "terno" para sa magkapares na amerikana at pantalon. Sa panahon ng pananakop ng mga Kastila sa Pilipinas, tumutukoy ang terno sa mga hanay na pares ng damit: ang kamisa, saya, panuelo, at sobrepalda na sa kalaunan ay naging istilo ng *traje de mestiza* (tinatawag din na ternong Maria Clara), na naging pamantayang kasuotang pambabae simula noong dekada 1830.

Noong panahon ng pananakop ng mga Amerikano hanggang sa pagkatapos ng Ikalawang Digmaang Pandaigdig, nabago ang *traje de mestiza* at nakita ang pagsasanib ng pantaas at palda para mabuo ang "terno". Simula noon, nakilala ang terno sa itsura nitong manggas-paruparo. Sa makabagong panahon, kapag sinabing ternong damit, madalas itong ibig sabihin na mga damit na magkapares na kulay, materyal o huwaran (*pattern*).

## Moda 
### Mundong kanluranin 
Sa buong ika-20 at ika-21 dantaon, ang mga mananahi ng Inglatera, Italya, Espanya, at Pransiya ang nangunguna sa pagdidisenyo ng mga ternong panlalaki. Ang mga manipis at masikip ang tabas na ternong gawa sa *mohair* at *sharkskin* na binuo sa Londres at Milan noong dekada 1960 ay malawakan at malimit na ginaya ng subkulturang mod, at muling sumikat nang malawakan mula huling bahagi ng dekada 2000 hanggang kalagitnaan ng dekada 2010 dahil sa kaugnayan nito kina James Bond at Don Draper mula sa *Mad Men*.

Sa iba pang bahagi ng Mediteraneo, ang mga terno ay itinuturing na hindi praktikal kung walang tuloy-tuloy na erkon. Bunga nito, karamihan sa mga negosyong hindi konserbatibo, anuman ang laki o yaman, ay karaniwang nagsusuot ng kaswal na kasuotan kahit sa mga pormal na pulong. Ilang propesyon gaya ng pagbabangko, batas, at ilang kawani ng pamahalaan na direktang nakikisalamuha sa publiko ang may mas mahigpit na pamantayan ng pormal na pananamit.

#### Estados Unidos 
Dahil ang pagsusuot ng terno ay nagbibigay ng kagalang-galang na anyo, maraming tao ang nagsusuot nito sa panahon ng panayam (*interview*) sa trabaho. Ang ternong panayam ay karaniwang konserbatibong istilo at madalas na yari sa bughaw o abong tela. Kadalasang gawa ito sa lana o pinaghalong lana, na maaaring payako may guhit na *pinstripe* (o pinong guhit). Gayunman, nakadepende ang istilo ng ternong panayam sa kulturang pang-organisasyon ng industriyang pinapasukan ng aplikante.

Sa timog-kanlurang bahagi ng Estados Unidos, ang mga ternong panlalaki ay madalas may detalyeng hango sa tradisyonal na kanluraning kasuotan, gaya ng *pointed yoke* (patulis na disenyo sa balikat) at mga *arrow pocket* (bulsa na may palamuting hugis-pana). Karaniwan din ang mga amerikanang kahawig ng *Ike jacket*, at hindi nakapagtataka na isuot ang mga bota ng *cowboy* sa halip na karaniwang sapatos na pormal. Ang mga mang-aawit ng musikang *country* at ilang modernong bituing pop tulad nina Post Malone o Brandon Flowers ng The Killers ay minsang nagsusuot ng mga kumikinang na ternong Nudie na may *rhinestones* (bato-batong kumikislap) at masalimuot na burda.

Sa makabagong lipunan, ang ternong panlalaki ay hindi na karaniwang kasuotan sa araw-araw. Noong dekada 1990, naitulak ng biglaang pag-angat ng mga bagong kumpanyang teknolohiya na may ibang pananaw sa kultura, ang umiiral na pilosopiya ng pamamahala ay pabor sa mas kaswal na pananamit ng mga empleyado upang pasiglahin ang bukas at pantay na kapaligiran. Ang pananamit na tinatawag na *business casual* o kaswal na pangnegosyo ang nananatiling pamantayan para sa karamihan ng mga manggagawa, maging sa ilang gitnang-antas ng pamamahala. Ang tradisyonal na pang-negosyong pananamit bilang araw-araw na istilo ay nanatiling laganap sa mga katamtaman at mataas na antas ng pamamahala sa korporasyon (na kung minsan ay tinatawag nang kolektibong “mga terno”), at sa mga propesyon (lalo na sa larangan ng batas). Sa paglipas ng panahon, lalong nabawasan ang paggamit ng terno sa antas ng mga ehekutibo maliban sa mga aplikante sa trabaho at mga pormal na okasyon, subalit patuloy itong ginagamit sa ibang larangan tulad ng sa mga gitnang-uri na klerk ng otel at mga tindero o ahente. Ang kaswal na pananamit ay naging karaniwan din sa mga institusyong akademiko sa Kanluran, kung saan bumaba ang kasikatan ng tradisyonal na pang-negosyong kasuotan.

### Silangang at Timog Asya 
Noong ika-20 dantaon sa Tsina, hinikayat ng pamahalaang Komunista ang mga mamamayan na magsuot ng ternong Mao dahil sa pantay-pantay at praktikal nitong disenyo.
[thumb|215x215px|Ang artistang Pilipino na si [Alden Richards na nakaterno sa itim na kurbatang kasuotan noong tinanggap niya ang isang parangal, na tinuturing na pormal na kaganapan.]]
Pagkatapos ng kalayaan ng Indya, nagkaroon ng pagtutol sa mga kanluraning moda dahil sa kaugnayan nito sa dating pamahalaang kolonyal. Sa halip, nagsimulang magsuot ang mga propesyonal na lalaking Indiyano ng ternong Nehru na may limang butones, na gawa sa *khadi* upang suportahan ang lokal na industriya ng tela. Noong dekada 1960, naging uso ang ganitong mga kasuotan sa subkulturang mod ng Britanya dahil sa pagsusuot nito ng The Beatles. Muling sumikat ang estilo sa kalagitnaan ng dekada 2000, suballit mula 2010 ay nawala na ito sa uso sa Kanluran.

#### Pilipinas 
Sa tropikal na Pilipinas, dating kolonya ng Estados Unidos, ang ganitong pormal na kasuotan ay isinusuot lamang kung kinakailangan dahil sa mainit na klima. Sinusuot ng mga Pilipino ang terno sa mga espesyal na okasyon tulad ng kasalan o sa mga pormal, panlipunan, o pangnegosyong pagtitipon. Sa anumang okasyon na nagsusuot ng terno, katanggap-tanggap din ang pagsusuot Filipiniana o tradisyunal na kasuotang Pilipino tulad ng barong Tagalog, mahabang manggas o maikling manggas.

Yayamang mainit sa Pilipinas, may mga terno na iba ang materyal tulad ng yari sa hibla ng piña para mas maging komportable. Para mapawi din ang init, may ilan ang nagsusuot ng terno na may maikling manggas na damit kasama ang amerikana at kurbata, subalit kapag tinanggal ang amerikana, hindi ito magandang tingnan.

## Mga sanggunian
## Mga binanggit na sanggunian
* 
* 

Kaurian:Kasuotan